Il-Kummissjoni Ewropea - Dikjarazzjoni Messaġġ mill-President Jean-Claude Juncker fl-okkażjoni tal-Jum Internazzjonali ta' Tfakkira tal-Olokawst 2017 Brussell, is-26ta' jannar 2017 Din is-sena tfakkar il-75 anniversarju tal-Konferenza ta' Wannsee, li fiha ġew stabbiliti pjanijiet, bi preċiżjoni burokratika u trattament kiesaħ, mit-tmexxija tan-Nazi biex jinqerdu l-Lhud Ewropej. Hekk kif jgħaddu s-snin u nitbiegħdu aktar minn dawn l-avvenimenti, id-dmir tagħna li noqogħdu pass lura u nieħdu l-ħin biex niftakru u nirriflettu jsir ikbar. "Il-memorja saret dmir meqjusa għan-nies kollha ta' rieda tajba". Din hija l-lezzjoni li rċevejna mingħand ir-Rebbieħ tal-Premju Nobel Elie Wiesel, li miet is-sena li għaddiet wara li ddedika ħajtu biex ikun il-vuċi għas-superstiti tal- atroċitajiet tas-Shoah. Id-dmir tagħna isir aktar konvinċenti minħabba li kull sena s-superstiti u x-xhieda diretti tal- Olokawst ikomplu jonqsu, u jħallu r-responsabbiltà fuq il-ġenerazzjonijiet aktar żgħażagħ biex jgħaddu l-messaġġ, li ma jistax jitlef il-qawwa tiegħu. Mhux se nieqfu milli nisħqu li "Aħna niftakru!" Din hija wkoll l-ewwel darba li qed niftakru l-Olokawst mingħajr il-preżenza tal-eks President Roman Herzog, li miet riċentement. Kien huwa li fis-27 ta' Jannar 1996 stabbilixxa l-Jum ta' Tfakkira għall- vittmi tan-Nazi fil-Liġi Ġermaniża. Dan il-ġest ta bidu għal proċess li wassal lin-Nazzjonijiet Uniti biex fl-2005 jiddikjaraw dan il-jum bħala l-Jum Internazzjonali tat-Tfakkira tal-Olokawst, li jfakkar is-60 anniversarju tal-ħelsien tal-kamp ta' esterminazzjoni tan-Nazi f'Auschwitz-Birkenau fis-27 ta' Jannar 1945. L-Unjoni Ewropea hija proġett li jsib l-għeruq tiegħu fl-istorja tal-kontinent Ewropew u jikkondividi dan id-dmir ta' tfakkir. F'dawn iż-żminijiet ta' sfida, il-memorja mhijiex biss tfakkira tal-passat, iżda hija direzzjoni għall-ġejjieni, biex dawn l-iżbalji ma jerġgħux jirrepetu ruħhom u biex ma naqgħux fl- istess nassa kif għamilna billi ħallejna d-diskriminazzjoni u l-mibegħda jinfirxu. Elie Wiesel ra tinbet il-mibegħda perikoluża li kompliet tikber. Huwa rrikonoxxa t-theddida li din ix-xejra ġdida kienet tirrappreżenta u tkellem mill-bidu u ferm qabel oħrajn kontra l-Antisemitiżmu, li għad jerġa' jinħoloq f'forom ġodda fl-Ewropa. L-istorja twissina li l-mibegħda tista' b'mod rapidu tirriżulta f'inċitament u vjolenza. Għal din ir- raġuni, l-UE qieset l-indirizzar tal-mibegħda u d-diskors ta' mibegħda bħala prijorità. F'Mejju 2016, il-Kummissjoni Ewropa qablet dwar il-kodiċi ta' kondotta mal-akbar kumpaniji tal-IT u pjattaformi tal-midja soċjali sabiex diskors ta' mibegħda illegali jiġi sorveljat u fil-każ li jiġi identifikat jitneħħa fi żmien 24 siegħa. Dan jikkumplimenta l-leġiżlazzjoni eżistenti li l-Kummissjoni Ewropea infurzat, li azzjonijiet u kliem li b'mod pubbliku jittollera, jiċħad jew jittrivjalizza l-Olokast ikunu kriminalizzati. Illum, li "aħbarijiet foloz" jinxterdu faċilment, ma jistax ikun hemm kompjaċenza rigward iċ-ċaħdiet tal-Olokawst. Dan japplika irrispettivament mill-mod kif dan isir, kemm jekk tkun ċaħda "totali", fejn wieħed jiċħad li l-Olokawst qatt seħħ, li jiġi kkriminalizzat bil-Liġi, iżda anki ċ-ċaħda insidjuża allegata "mhux diretta", li tnaqqas l-iskala u l-ħażen li jirrappreżentaw is-Shoah, jew id-dubju tar- rilevanza tal-Olokawst għad-dinja tal-lum, kif ukoll it-tentattivi biex jiċċekken l-Olokawst billi jiġi mqabbel ma' sitwazzjonijiet oħrajn. Fid-dawl tal-Antisemitiżmu li qed jikber u tipi oħrajn ta' mibegħda, fid-dawl ta' ħolqien mill-ġdid ta' avvenimenti inċitati mill-vjolenza, il-Kummissjoni Ewropea hija determinata biex tevita u tiġġieled kontra l-Antisemitiżmu fil-forom kollha u tiżgura li l-Lhud jgħixu kif jixtiequ fl-Ewropa. L-Ewropa se tkompli tkun post ta' paċi u tolleranza fejn jinbnew pontijiet li jgħaqqdu kontra l-intolleranza u d- diskriminazzjoni. Jean-Claude Juncker President tal-Kummissjoni Ewropea Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Messa___mill-President_Jean-Claude_Juncker_fl-okka_joni_tal-Jum_Internazzjonali_ta__Tfakkira_tal-Olokawst_2017.pdf